[pic] | KOMISIJA EVROPSKIH SKUPNOSTI |

Bruselj, 25.7.2007

COM(2007) 460 konč.

2000/0212 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah, ki jih je predložil Evropski parlament glede skupnega stališča Sveta o predlogu

UREDBE EVROPSKEGA PARLAMENTA IN SVETA o javnih storitvah železniškega in cestnega potniškega prevoza

O SPREMEMBAH PREDLOGA KOMISIJEv skladu s členom 250 (2) Pogodbe ES

2000/0212 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah, ki jih je predložil Evropski parlament glede skupnega stališča Sveta o predlogu

UREDBE EVROPSKEGA PARLAMENTA IN SVETA o javnih storitvah železniškega in cestnega potniškega prevoza

1. Uvod

Točka (c) tretjega pododstavka člena 251(2) Pogodbe ES določa, da Komisija predloži mnenje o spremembah, ki jih je Evropski parlament predlagal ob drugi obravnavi. Komisija o spremembah, ki jih je predlagal Parlament, daje naslednje mnenje.

2. Ozadje

Datum predložitve spremenjenega predloga Evropskemu parlamentu in Svetu (dokument COM(2005) 319 konč. – 2000/0212 (COD)) | 22. julij 2005 |

Datum mnenja Odbora regij | 16. februar 2006 |

Datum mnenja Evropskega ekonomsko-socialnega odbora | 17. maj 2006 |

Datum mnenja Evropskega parlamenta ob prvi obravnavi o prvotnem predlogu COM (2000) 7 | 14. november 2001 |

Datum sprejetja skupnega stališča | 11. december 2006 |

Datum mnenja Evropskega parlamenta ob drugi obravnavi | 10. maj 2007 |

3. CILJ PREDLOGA

Cilj predloga je nadomestiti uredbo, sprejeto leta 1969, ki je še danes zakonodajni okvir Skupnosti na področju javnega kopenskega potniškega prevoza[1]. Od leta 1969 se je gospodarsko okolje v sektorju javnega kopenskega potniškega prevoza občutno spremenilo. Ta uredba je postala neprimerna in je vir pravne negotovosti, ki se že kaže v povečanem številu sporov.

Komisija je na podlagi ugotovitve, da je zakonodajni okvir Skupnosti neprimeren, in z namenom izboljšati učinkovitost in kakovost storitev, septembra 2000 predložila predlog uredbe Evropskega parlamenta in Sveta[2], katere namen je nadomestiti uredbo iz leta 1969.

Potem ko je Evropski parlament sprejel mnenje ob prvi obravnavi novembra 2001, je Komisija februarja 2002 predložila spremenjen predlog. Vendar pa Svet zlasti zaradi velikih razlik med izkušnjami držav članic pri odpiranju trgov ni imel priložnosti, da bi nadaljeval svoje delo.

Da bi rešili te težave, poenotili različna stališča, izražena o tem dokumentu v Evropskem parlamentu in Svetu, ter upoštevali sodbo Sodišča Evropskih skupnosti v zadevi Altmark[3], je Komisija julija 2005 sprejela spremenjen predlog uredbe, ki nadomešča spremenjeni predlog iz leta 2002.

Ta predlog v glavnem temelji na poenostavitvi zakonodajnega pristopa in večji prilagodljivosti pri organizaciji javnih storitev prevoza ter boljšem upoštevanju načel subsidiarnosti in transparentnosti.

Njegov cilj je okvirno določiti načine posredovanja pristojnih organov v sektorju javnih storitev kopenskega potniškega prevoza. V ta namen določa podrobna pravila glede nadomestil za obveznosti javne službe in podeljevanje izključnih pravic v tem sektorju. V skladu s predlogom naj bi odnosi med organi oblasti in prevozniki v splošnem temeljili na pogodbah in bili bolj transparentni. Hkrati ta predlog v skladu z zahtevo Evropskega parlamenta prvič priznava svobodno izbiro lokalnih organov pri organizaciji javnega prevoza. Postavlja jasen okvir tako glede možnosti, da se za pogodbe o javnih storitvah uvede razpisni postopek, kot tudi glede možnosti, da pristojni organi te storitve izvajajo sami ali prek notranjega izvajalca.

4. Mnenje Komisije o spremembah, ki jih je sprejel Parlament

V zvezi z dokumentom so potekala medinstitucionalna pogajanja, ki bodo omogočila njegovo dokončanje ob drugi obravnavi. Spremembe, ki jih je sprejel Evropski parlament, zadevajo podrobne tehnične opredelitve ter nekatere bolj vsebinske vidike. Okvirno opredeljene in omejene so možnosti sklepanja pogodb s podizvajalci za zagotovitev, da nosilec pogodbe v vsakem primeru opravi večji del prevoznih storitev. Raven pragov za neposredno dodelitev prevoznih pogodb malim in srednjim podjetjem se je rahlo dvignila, tako da se je letna vrednost povečala z 1,7 na 2 milijona EUR. Uvedeni so mehanizmi, ki zagotavljajo možnost uporabe pravnih sredstev. Spremembe uvajajo tudi skrajšanje roka za začetek veljavnosti uredbe s 36 na 24 mesecev in prehodnega obdobja z 12 na 10 let. Komisija lahko sprejme vse spremembe, ki jih je Evropski parlament sprejel ob drugi obravnavi.

5. Sklep

V skladu s členom 250(2) Pogodbe ES Komisija spremeni svoj predlog, kot je navedeno zgoraj.

[1] Uredba Sveta (EGS) št. 1191/69 z dne 26. junija 1969 (UL L 156, 28.6.1969, str. 1) o ukrepanju držav članic glede obveznosti javne službe v železniškem in cestnem prometu ter prometu po celinskih plovnih poteh. Uredba, kakor je bila nazadnje spremenjena z Uredbo (EGS) št. 1893/91 (UL L 169, 29.6.1991, str. 1).

[2] COM (2000)7 konč. – 2000/0212 (COD), spremenjena s COM(2002)107 konč.

[3] Sodba z dne 24. julija 2003 v zadevi C-280/00, Altmark Trans GmbH in Regierungspräsidium Magdeburg proti Nahverkehrsgesellschaft Altmark GmbH.